Diari Oficial de la Generalitat Valenciana


Sumari del DOGV 4903, del 15-12-2004 (2004/12096)

RESOLUCIÓ de 12 de novembre de 2004, del Servici Territorial d'Energia d'Alacant, per la qual s'autoritza el projecte d'execució, autorització administrativa i declaració, en concret, d'utilitat pública de la línia elèctrica denominada LASMT 20 kV D/C ST Beneixama.polígon industrial Beneixama, en el terme municipal de Beneixama (Alacant). ATLINE/2003/79 JUEXPR/2004/1.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4903

Data del DOGV
:   15-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12552


Data del document
:   12-11-2004

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Beneixama
    * empresa privada
    * subministrament d'energia elèctrica

RESOLUCIÓ de 12 de novembre de 2004, del Servici Territorial d'Energia d'Alacant, per la qual s'autoritza el projecte d'execució, autorització administrativa i declaració, en concret, d'utilitat pública de la línia elèctrica denominada LASMT 20 kV D/C ST Beneixama'polígon industrial Beneixama, en el terme municipal de Beneixama (Alacant). ATLINE/2003/79 JUEXPR/2004/1. [2004/X12304]
  
Per Resolució d'este Servici Territorial d'Indústria i Energia, de 15 de gener de 2004, es va sotmetre a informació pública conjunta l'aprovació de projecte, autorització administrativa, declaració, en concret, d'utilitat pública i la relació concreta i individualitzada de béns i drets afectats per la referida línia elèctrica, amb la petició prèvia, a l'empara del que establix l'article 5 del Reglament d'Expropiació Forçosa, de l'entitat beneficiària Iberdrola Distribución Eléctrica, SA.
  
Durant el període d'informació pública han presentat al·legacions la mercantil Gamma Meins, SL (propietari de la finca cadastral polígon 16 parcel·la 90), José María Lorenzo Valenti (propietari del la finca cadastral polígon 16 parcel·la 80), i Mahnaz Paymani-Pour Vaziri (propietària de la finca cadastral polígon 16 parcel·la 47-a), en les quals manifesten l'oposició a la instal·lació de la línia sobre els seus terrenys i sol·liciten que es varie el traçat a fi que la línia no discórrega sobre les seues finques, i demanen en el cas de mantindre's el traçat que la beneficiària accepte les condicions contingudes en el fet seté dels seus escrits, i s'oposen igualment a la consideració d'utilitat pública de la línia projectada ja que és una línia privada.
  
La beneficiària ha contestat les esmentades al·legacions i manifesta que la línia la instal·lació de la qual se sol·licita no és una línia privada sinó de distribució i correspon la tramitació d'acord amb el que preveu el RD. 1955/2000. Igualment manifesta que el traçat de la línia s'ha efectuat per a tractar de minimitzar els impactes sobre els terrenys sobre els quals discorre, i no és possible acceptar la modificació sol·licitada, ja que esta suposaria incrementar l'afecció sobre altres propietaris, i no accedix tampoc a les condicions proposades en les al·legacions dels propietaris i es remet el procediment d'indemnització legalment establit en la Llei d'Expropiació Forçosa a favor dels titulars afectats en estos supòsits.
  
Atés que s'han respectat els drets dels particulars i s'han fet compatibles en els aspectes tècnics, econòmics i mediambientals amb un traçat racional de les instal·lacions i sense perjuí de les corresponents indemnitzacions que hauran de determinar-se per mutu acord o per mitjà del corresponent expedient de preu just per part del Jurat Provincial d'Expropiació.
  
En virtut d'això i de conformitat amb el que disposen els articles 128 i 148 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica (BOE de 27.12.2000); així com en els articles 53 i 54 de la Llei 54/1997, de 27 de novembre, del Sector Elèctric (BOE de 27.11.1997), este Servici d'Indústria i Energia ha resolt aprovar el projecte d'execució i autoritzar a Iberdrola Distribución Eléctrica, SA, la instal·lació elèctrica denominada LASMT 20 kV D/C ST Beneixama-polígon industrial Beneixama, en el terme municipal de Beneixama (Alacant) i declarar-ne al mateix temps la utilitat pública, en concret, i s'establixen en qualsevol cas les prescripcions següents:
  
Primera. En qualsevol moment haurà de complir-se quant establix el Reial Decret 1.955/2000, així com la Llei 54/1997, del Sector Elèctric.
  
Segona. El termini per a l'execució de les obres serà de sis mesos a partir de la data de l'ocupació real de les finques afectades.
  
Tercera. Les instal·lacions que s'autoritzen per la present resolució hauran de realitzar-se d'acord amb el projecte i la resta de documentació tècnica presentada, i queden especificats en les següents dades bàsiques:
  
Tensió: 20 kV
  
Longitud: LAMT 5.374 metres i la LSMT 595 metres .
  
Núm. de suports: 36
  
Conductors: LA 110 A1/S1A
  
Aïllament: U-70 BS i U-100 BS
  
Origen i final: el tram de línia aèria de MT doble circuit que cal instal·lar s'inicia en el suport nou que s'ha de col·locar amb doble entroncament A/S les línies subterrànies del qual procedixen de la ST Beneixama i acaba en un nou suport que cal instal·lar amb doble entroncament A/S en els voltants del polígon industrial, més concretament finalitzarà en el CT La Casella núm. 956375450 que pertany a Iberdrola Distribución Eléctrica SAU.
  
Quarta. Els encreuaments especials i altres afeccions de béns de domini públic es realitzaran de conformitat amb les condicions imposades pels organismes competents en cada cas.
  
Cinquena. Iberdrola Distribución Eléctrica, SA, informarà de l'acabament de les instal·lacions a este Servici Territorial per al seu reconeixement definitiu i alçament de l'acta de posada en servici de les instal·lacions, ja que sense este requisit no podran entrar en funcionament.
  
Sisena. L'administració es reserva el dret a deixar sense efecte esta autorització en el moment en què es demostre l'incompliment de les condicions expressades per la declaració inexacta de les dades subministrades o una altra causa excepcional que ho justifique.
  
La present resolució, no és definitiva en via administrativa, i en contra podrà interposar-se recurs d'alçada davant el secretari autonòmic d'infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.